Efter flere dage med tørvejr i Danmark skal en svag koldfront med en smule regn passere landet. Temperaturerne ligger torsdag morgen mellem -1 og 4 grader, og der er især i øst risiko for rimglatte veje. Der kommer lidt morgensol i de østlige egne, men ret hurtigt trækker der skyer ind foran solen. Klokken 10 kan man se fronten med skyer over en stor del af landet. Fronten er dog ret svag, så det er meget lidt regn, der kommer ud af den. På ovenstående grafik kan man fornemme linjen med regn fra Frederikshavn ned mod Esbjerg, men det er ikke hele strækningen, som får regn. Eftermiddag med slud i øst og sol i vest Fronten bevæger sig i løbet af dagen mod sydøst. Omkring klokken 14 ligger fronten i en linje fra Helsingør til Korsør. Her kommer der en smule regn eller slud, men man skal ikke forvente mere end cirka en millimeter. Samtidig er det klaret op i Jylland med meget sol, og temperaturerne når op mellem 5 og 7 grader. Solen er dog meget sværere at nyde, end den har været de seneste dage. Vinden tiltager til frisk til hård vind og ved kysterne op til kuling. Stormstød ved Jammerbugten I aftentimerne bliver vejret hårdt i Nordjylland. Der kommer hidsige byger akkompagneret af kraftige vindstød. Nær Jammerbugten kan vindstødene komme op på stormstyrke.

Opsummering:
Vinden er tiltagende, og torsdag aften kan der komme vindstød af stormstyrke til Nordjylland.